CELEX: 32021D2073
Language: fi
Date: 2021-11-25 00:00:00
Title: Neuvoston päätös (YUTP) 2021/2073, annettu 25 päivänä marraskuuta 2021, Kemiallisten aseiden kieltojärjestön (OPCW) operatiivisen tehokkuuden parantamisen tukemisesta satelliittikuvien avulla

26.11.2021   
               
               
                  FI
               
               
                  Euroopan unionin virallinen lehti
               
               
                  L 421/65
               
            
         NEUVOSTON PÄÄTÖS (YUTP) 2021/2073,
         annettu 25 päivänä marraskuuta 2021,
         Kemiallisten aseiden kieltojärjestön (OPCW) operatiivisen tehokkuuden parantamisen tukemisesta satelliittikuvien avulla
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan ja 31 artiklan 1 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Eurooppa-neuvosto hyväksyi 12 päivänä joulukuuta 2003 joukkotuhoaseiden leviämisen vastaisen EU:n strategian, jäljempänä ’EU:n strategia’, jonka III luku sisältää luettelon toimenpiteistä joukkotuhoaseiden leviämisen torjumiseksi.
                  
               
                     (2)
                  
                  
                     EU:n strategiassa korostetaan kemiallisten aseiden kehittämisen, tuotannon, varastoinnin ja käytön kieltämistä sekä niiden hävittämistä koskevan yleissopimuksen (CWC), jäljempänä ’kieltosopimus’, ja Kemiallisten aseiden kieltojärjestön (OPCW), jäljempänä ’kieltojärjestö’, keskeistä asemaa kemiallisten aseiden hävittämisessä maapallolta. EU:n strategian tavoitteet täydentävät kieltojärjestön tavoitteita, jotka liittyvät sen tehtävään panna kieltosopimus täytäntöön.
                  
               
                     (3)
                  
                  
                     Neuvosto hyväksyi 22 päivänä marraskuuta 2004 yhteisen toiminnan 2004/797/YUTP (1) kieltojärjestön toimien tukemiseksi. Kyseisen yhteisen toiminnan voimassaolon päätyttyä hyväksyttiin neuvoston yhteinen toiminta 2005/913/YUTP (2), ja sen voimassaolon päätyttyä hyväksyttiin neuvoston yhteinen toiminta 2007/185/YUTP (3). Yhteisen toiminnan 2007/185/YUTP jälkeen hyväksyttiin neuvoston päätökset 2009/569/YUTP (4), 2012/166/YUTP (5), 2013/726/YUTP (6), (YUTP) 2015/259 (7), (YUTP) 2017/2302 (8), (YUTP) 2017/2303 (9), (YUTP) 2019/538 (10) ja (YUTP) 2021/1026 (11).
                  
               
                     (4)
                  
                  
                     Päätöksessä (YUTP) 2017/2303 säädettiin muun muassa kieltojärjestön tukemisesta antamalla sille pääsy Euroopan unionin satelliittikeskuksen (SatCen) satelliittikuviin ja kuva-analyysiin.
                  
               
                     (5)
                  
                  
                     Neuvosto hyväksyi 10 päivänä joulukuuta 2018 päätöksen (YUTP) 2018/1943 (12), jossa säädettiin päätöksen (YUTP) 2017/2303 täytäntöönpanokauden jatkamisesta 12 kuukaudella ilman kustannuksia.
                  
               
                     (6)
                  
                  
                     Neuvosto hyväksyi 9 päivänä joulukuuta 2019 päätöksen (YUTP) 2019/2112 (13), jossa säädettiin päätöksen (YUTP) 2017/2303 täytäntöönpanokauden jatkamisesta vielä 12 kuukaudella ilman kustannuksia.
                  
               
                     (7)
                  
                  
                     Päätöksen (YUTP) 2017/2303 täytäntöönpanon myötä kieltojärjestö on voinut tukeutua niihin ainutlaatuisiin tietoihin, joita SatCenin kuva-analyysi tarjoaa sekä toimien suunnittelua että tietojen analysointia varten.
                  
               
                     (8)
                  
                  
                     Kieltojärjestön operatiivista tehokkuutta on tarpeen parantaa jatkamalla SatCenin sateliittikuvien ja kuva-analyysin toimittamista kieltojärjestön tehtäväksi osoitettujen toimien tukemiseksi päätöksen (YUTP) 2017/2303 täytäntöönpanokauden päättymisen jälkeen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   EU:n strategian tiettyjen osien panemiseksi välittömästi ja konkreettisesti täytäntöön unioni tukee kieltojärjestön hanketta, jolla parannetaan sen operatiivista tehokkuutta SatCenin tarjoamien satelliittikuvien ja kuva-analyysin avulla seuraavien tavoitteiden saavuttamiseksi:
               
                           —
                        
                        
                           lisätään kieltojärjestön valmiuksia tukea kieltojärjestön tehtäväksi osoitettuja toimia (ilmoitusten arviointiryhmä, tiedonkeruuvaltuuskunta, tutkinta- ja tunnistusryhmä jne.) käyttämällä kuva-analyysia näyttöön perustuvan havaintojen tukemisen tai vahvistamisen lähteenä; ja
                        
                     
                           —
                        
                        
                           käytetään intressialueiden (paikat, tiet jne.) kohdennettua kuva-analyysia kieltojärjestön tehtäväksi osoitettujen toimien (väitettyä käyttöä koskevat tapaukset, haastetarkastukset, teknistä apua koskevat vierailut jne.) suunnittelussa todentamistarkkuutta koskevan turvallisuuden ja luotettavuuden lisäämiseksi.
                        
                     
            
               2.   Edellä olevaa 1 kohtaa sovellettaessa kieltojärjestön hankkeen mukaiset toimet, joille unioni antaa tukea ja jotka ovat EU:n strategian III luvussa vahvistettujen toimenpiteiden mukaisia, ovat seuraavat:
               
                           —
                        
                        
                           annetaan kieltojärjestölle mahdollisuus toteuttaa kuvantamisvalmiuksien avulla asianmukaista valvontaa tehokkaasti ja toimittaa tarvittavat raportit kieltojärjestön päätöksiä tekeville elimille (hallintoneuvosto ja sopimusvaltioiden konferenssi); ja
                        
                     
                           —
                        
                        
                           annetaan kieltojärjestölle mahdollisuus suorittaa kuvantamisvalmiuksien avulla todentamistehtävät täsmällisesti, tehokkaasti ja turvallisesti ja antaa sopimusvaltioille tarvittavaa apua.
                        
                     
            
               3.   Edellä 1 kohdassa tarkoitettu hanke koskee muun muassa tiedonkeruuvaltuuskunnan turvallisuuteen liittyvien tilannetietoisuustuotteiden, tieverkoston tila mukaan lukien, tarjoamista toimittamalla kieltojärjestölle SatCenin satelliittikuvatuotteita.
            
            
               4.   Yksityiskohtainen kuvaus 2 kohdassa tarkoitetuista unionin tukemista toimista on liitteessä olevassa hankeasiakirjassa.
            
         
         
            2 artikla
            
               1.   Unionin ulkoasioiden ja turvallisuuspolitiikan korkea edustaja, jäljempänä ’korkea edustaja’, vastaa tämän päätöksen täytäntöönpanosta.
            
            
               2.   Edellä 1 artiklassa tarkoitetun hankkeen teknisestä toteutuksesta vastaa kieltojärjestön tekninen sihteeristö, jäljempänä ’tekninen sihteeristö’. Se suorittaa kyseisen tehtävän korkean edustajan alaisuudessa ja valvonnassa. Tätä varten korkea edustaja sopii tarvittavista järjestelyistä teknisen sihteeristön kanssa.
            
         
         
            3 artikla
            
               1.   Rahoitusohje 1 artiklassa tarkoitetun hankkeen toteuttamiselle on 1 593 353,22 euroa.
            
            
               2.   Edellä 1 kohdassa säädetyllä määrällä rahoitettavia menoja hallinnoidaan unionin yleiseen talousarvioon sovellettavien menettelyjen ja sääntöjen mukaisesti.
            
            
               3.   Komissio valvoo 2 kohdassa tarkoitettujen menojen asianmukaista hallinnointia. Tätä varten se tekee teknisen sihteeristön kanssa tarvittavan sopimuksen. Kyseisessä sopimuksessa on määrättävä, että tekninen sihteeristö varmistaa unionin rahoitustuen näkyvyyden tavalla, joka vastaa sen suuruutta, ja määrittää toimenpiteet synergioiden edistämiseksi ja päällekkäisten toimien välttämiseksi.
            
            
               4.   Komissio pyrkii tekemään 3 kohdassa tarkoitetun sopimuksen mahdollisimman pian tämän päätöksen voimaantulon jälkeen. Komissio ilmoittaa neuvostolle rahoitussopimuksen tekemiseen liittyvistä mahdollisista vaikeuksista sekä sopimuksen tekopäivästä.
            
         
         
            4 artikla
            Korkea edustaja tiedottaa neuvostolle tämän päätöksen täytäntöönpanosta teknisen sihteeristön säännöllisesti laatimien raporttien perusteella. Korkean edustajan kertomukset ovat perusta neuvoston suorittamalle arvioinnille. Komissio antaa tietoja 1 artiklassa tarkoitetun hankkeen rahoitukseen liittyvistä näkökohdista.
         
         
            5 artikla
            
               1.   Tämä päätös tulee voimaan päivänä, jona se hyväksytään.
            
            
               2.   Tämän päätöksen voimassaolo päättyy 48 kuukauden kuluttua 3 artiklan 3 kohdassa tarkoitetun sopimuksen tekemisestä. Päätöksen voimassaolo päättyy kuitenkin kuuden kuukauden kuluttua sen voimaantulosta, jos kyseistä sopimusta ei ole tehty siihen mennessä.
            
         
         
            Tehty Brysselissä 25 päivänä marraskuuta 2021.
            
               
                  Neuvoston puolesta
               
               
                  Puheenjohtaja
               
               Z. POČIVALŠEK
            
         
         
            (1)  Neuvoston yhteinen toiminta 2004/797/YUTP, 22 päivältä marraskuuta 2004, kemiallisten aseiden kieltojärjestön toimien tukemiseksi joukkotuhoaseiden leviämisen vastaisen EU:n strategian täytäntöönpanon puitteissa (EUVL L 349, 25.11.2004, s. 63).
         
            (2)  Neuvoston yhteinen toiminta 2005/913/YUTP, 12 päivältä joulukuuta 2005, kemiallisten aseiden kieltojärjestön toimien tukemisesta joukkotuhoaseiden leviämisen vastaisen EU:n strategian täytäntöönpanon yhteydessä (EUVL L 331, 17.12.2005, s. 34).
         
            (3)  Neuvoston yhteinen toiminta 2007/185/YUTP, 19 päivältä maaliskuuta 2007, kemiallisten aseiden kieltojärjestön toimien tukemisesta joukkotuhoaseiden leviämisen vastaisen EU:n strategian täytäntöönpanon yhteydessä (EUVL L 85, 27.3.2007, s. 10).
         
            (4)  Neuvoston päätös 2009/569/YUTP, tehty 27 päivänä heinäkuuta 2009, kemiallisten aseiden kieltojärjestön toimien tukemisesta joukkotuhoaseiden leviämisen vastaisen EU:n strategian täytäntöönpanon yhteydessä (EUVL L 197, 29.7.2009, s. 96).
         
            (5)  Neuvoston päätös 2012/166/YUTP, annettu 23 päivänä maaliskuuta 2012, kemiallisten aseiden kieltojärjestön (OPCW) toimien tukemisesta joukkotuhoaseiden leviämisen vastaisen EU:n strategian täytäntöönpanon yhteydessä (EUVL L 87, 24.3.2012, s. 49).
         
            (6)  Neuvoston päätös 2013/726/YUTP, annettu 9 päivänä joulukuuta 2013, Yhdistyneiden kansakuntien turvallisuusneuvoston päätöslauselman 2118 (2013) ja Kemiallisten aseiden kieltojärjestön hallintoneuvoston päätöksen EC-M-33/Dec 1 tukemiseksi joukkotuhoaseiden leviämisen vastaisen EU:n strategian täytäntöönpanon yhteydessä (EUVL L 329, 10.12.2013, s. 41).
         
            (7)  Neuvoston päätös (YUTP) 2015/259, annettu 17 päivänä helmikuuta 2015, kemiallisten aseiden kieltojärjestön (OPCW) toimien tukemisesta joukkotuhoaseiden leviämisen vastaisen EU:n strategian täytäntöönpanon yhteydessä (EUVL L 43, 18.2.2015, s. 14).
         
            (8)  Neuvoston päätös (YUTP) 2017/2302, annettu 12 päivänä joulukuuta 2017, kemiallisten aseiden kieltojärjestön (OPCW) toimien tukemisesta Libyassa sijaitsevan entisen kemiallisten aseiden varastointipaikan puhdistustoimissa avustamiseksi joukkotuhoaseiden leviämisen vastaisen EU:n strategian täytäntöönpanon yhteydessä (EUVL L 329, 13.12.2017, s. 49).
         
            (9)  Neuvoston päätös (YUTP) 2017/2303, annettu 12 päivänä joulukuuta 2017, tuen antamisesta YK:n turvallisuusneuvoston päätöslauselman 2118 (2013) täytäntöönpanon jatkamiselle ja Syyrian kemiallisten aseiden hävittämisestä tehdyn Kemiallisten aseiden kieltojärjestön (OPCW) hallintoneuvoston päätökselle EC-M-33/DEC.1 joukkotuhoaseiden leviämisen vastaisen EU:n strategian täytäntöönpanon yhteydessä (EUVL L 329, 13.12.2017, s. 55).
         
            (10)  Neuvoston päätös (YUTP) 2019/538, annettu 1 päivänä huhtikuuta 2019, kemiallisten aseiden kieltojärjestön (OPCW) toimien tukemisesta joukkotuhoaseiden leviämisen vastaisen EU:n strategian täytäntöönpanon yhteydessä (EUVL L 93, 2.4.2019, s. 3).
         
            (11)  Neuvoston päätös (YUTP) 2021/1026, annettu 21 päivänä kesäkuuta 2021, kemiallisten aseiden kieltojärjestön (OPCW) kyberturvallisuutta, kyberuhkien sietokykyä ja tietojen turvaamista koskevan ohjelman tukemisesta joukkotuhoaseiden leviämisen vastaisen EU:n strategian täytäntöönpanon yhteydessä (EUVL L 224, 24.6.2021, s. 24).
         
            (12)  Neuvoston päätös (YUTP) 2018/1943, annettu 10 päivänä joulukuuta 2018, tuen antamisesta YK:n turvallisuusneuvoston päätöslauselman 2118 (2013) täytäntöönpanon jatkamiselle ja Syyrian kemiallisten aseiden hävittämisestä tehdyn Kemiallisten aseiden kieltojärjestön (OPCW) hallintoneuvoston päätökselle EC-M-33/DEC.1 joukkotuhoaseiden leviämisen vastaisen EU:n strategian täytäntöönpanon yhteydessä annetun päätöksen (YUTP) 2017/2303 muuttamisesta (EUVL L 314, 11.12.2018, s. 58).
         
            (13)  Neuvoston päätös (YUTP) 2019/2112, annettu 9 päivänä joulukuuta 2019, tuen antamisesta YK:n turvallisuusneuvoston päätöslauselman 2118 (2013) täytäntöönpanon jatkamiselle ja Syyrian kemiallisten aseiden hävittämisestä tehdyn Kemiallisten aseiden kieltojärjestön (OPCW) hallintoneuvoston päätökselle EC-M-33/DEC.1 joukkotuhoaseiden leviämisen vastaisen EU:n strategian täytäntöönpanon yhteydessä annetun päätöksen (YUTP) 2017/2303 muuttamisesta (EUVL L 318, 10.12.2019, s. 159).
      
      
         
            LIITE
            HANKEASIAKIRJA
            Unionin tuki Kemiallisten aseiden kieltojärjestön, jäljempänä ’kieltojärjestö’, operatiivisen tehokkuuden parantamiseksi satelliittikuvien avulla
            1.   Taustatietoa
            
            Kieltojärjestön analyyttiset prosessit edellyttävät mahdollisimman luotettavalla tavalla toimitettujen, näyttöön perustuvien tietojen vahvistamista ja todentamista. Satelliittikuvat eivät ole ainoa näyttöön perustuvien tietojen lähde mutta niistä voi saada vihjeitä ja vahvistusta, joita ei ole saatavilla muista lähteistä. Ne antavat siis arvokasta analyyttistä tietoa, jota voidaan käyttää kemiallisten aseiden kieltosopimuksen täysimääräisen täytäntöönpanon varmistamiseksi. Riittävät institutionaaliset valmiudet ovat tässä suhteessa olennaisia. Kuvilla ja niiden analysoinnilla voidaan helpottaa yksityiskohtaisempaa ja luotettavampaa operaatioiden suunnittelua, lieventää lähetettyjen ryhmien turvallisuusriskejä sekä saada näyttöön perustuvia tietoja ja analyysejä kustannustehokkaampaa todentamista varten.
            Neuvoston päätöksen YUTP/2017/2303 täytäntöönpanon myötä kieltojärjestö on voinut tukeutua niihin ainutlaatuisiin tietoihin, joita SatCenin kuva-analyysi tarjoaa sekä toimien suunnittelua että tietojen analysointia varten. Satelliittikuvien avulla on tehostettu kieltojärjestön pyrkimyksiä toteuttaa perusteellisempia todistajien haastatteluja, vahvistaa todistajanlausuntoja ja yksilöidä tarkemmin tärkeäksi katsottuja paikkoja. Syyrian arabitasavallan, jäljempänä ’Syyria’, satelliittikuvat ovat vuodesta 2014 lähtien vahvistaneet tilannetietoisuutta ja turvallisuutta sekä vähentäneet kieltojärjestön paikan päällä olevien valtuuskuntien riskiä käynti- ja tarkastuskohteiden osalta. Kuva-analyysin sisällyttäminen toimien suunnitteluun on antanut kieltojärjestön ryhmille mahdollisuuden hienosäätää toimiaan paikan päällä antamalla ryhmän jäsenille lähes reaaliaikaisia kuvia alueesta, jolla he toimivat. Kuva-analyysi on osoittautunut kieltojärjestön analyyttisten toimien strategiseksi mahdollistajaksi ja on sitä jatkossakin.
            Lisäksi useita väitettyä käyttöä koskevia tutkimuksia on vielä kesken, samoin kuin sellaisten hallintoneuvoston päätösten täytäntöönpano, joissa määrätään lisäkäynneistä paikan päällä, tiedonkeruuvaltuuskunnista ja tutkimuksista, jotka edellyttävät jatkossakin satelliittikuvista saatavaa tukea. Satelliittikeskuksen tarjoamien ainutlaatuisten analyysivoimavarojen ansiosta kieltojärjestön valtuuttamat ryhmät ovat voineet vahvistaa muista lähteistä saatuja tietoja ja analysoida perusteellisemmin väitettyä käyttöä koskevia tapauksia Syyriassa. Satelliittikuvien analysointi on osoittautunut välttämättömäksi Syyriassa toimiville kieltojärjestön ryhmille. Kieltojärjestön toimeksiantoon Syyriassa liittyvien toimien lisäksi kieltojärjestö suunnittelee kasvattavansa satelliittikuvien analysointiin liittyvää rooliaan, kun on kyse kemiallisten aseiden väitetystä käytöstä Syyrian ulkopuolella, jotta voidaan helpottaa kieltosopimuksen IX artiklaan liittyvien toimien täytäntöönpanoa (neuvottelut, yhteistyö ja tosiasioiden selvittäminen) sekä siinä tapauksessa, että kemiallisia aseita omistavat valtiot mahdollisesti liittyvät kieltosopimukseen tulevaisuudessa.
            2.   Hankkeen tarkoitus
            
            2.1   Hankkeen yleiset tavoitteet
            
            Hankkeen yleisenä tavoitteena on varmistaa sihteeristön valmiudet helpottaa kieltosopimuksen IX artiklan (neuvottelut, yhteistyö ja tosiasioiden selvittäminen) ja siihen liittyvien kieltojärjestön hallintoneuvoston päätösten täytäntöönpanoa tarjoamalla kuvapalveluja, joilla paikataan operaatioiden tilannetietoisuuden puutteita siten, että se osaltaan vähentää kieltojärjestön ryhmien lähettämiseen liittyvää haavoittuvuutta ja maksimoi kieltojärjestön analyyttisen tehokkuuden.
            2.2   Erityistavoitteet
            
            
                        —
                     
                     
                        Lisätään kieltojärjestön valmiuksia tukea kieltojärjestön tehtäväksi osoitettuja toimia (ilmoitusten arviointiryhmä, tiedonkeruuvaltuuskunta, tutkinta- ja tunnistusryhmä jne.) käyttämällä kuva-analyysia näyttöön perustuvan havaintojen tukemisen tai vahvistamisen lähteenä;
                     
                  
                        —
                     
                     
                        Käytetään intressialueiden (paikat, tiet jne.) kohdennettua kuva-analyysia kieltojärjestön tehtäväksi osoitettujen toimien (väitettyä käyttöä koskevat tapaukset, haastetarkastukset, teknistä apua koskevat vierailut) suunnittelussa todentamistarkkuutta koskevan turvallisuuden ja luotettavuuden lisäämiseksi.
                     
                  2.3   Tulokset
            
            
               Odotetut tulokset, joita hankkeella edistetään:
            
            
                        —
                     
                     
                        Kuvien ja analyysien hyödyntäminen kohteena olevan näytön osalta, jotta voidaan informoida ja vahvistaa ryhmien havaintoja ja todentamisprosesseja.
                     
                  
                        —
                     
                     
                        Minimoidaan turvallisuusriskit ja lisätään tilannetietoisuutta, jotta kieltojärjestön toimien suunnittelu olisi mahdollisimman tehokasta.
                     
                  3.   Toimien kuvaus
            
            
               Toimi 1 – Annetaan kieltojärjestölle mahdollisuus toteuttaa kuvantamisvalmiuksien avulla asianmukaista valvontaa ja toimittaa tarvittavat raportit kieltosopimuksen päätöksiä tekeville elimille (hallintoneuvosto ja sopimusvaltioiden konferenssi)
            
            
               Tämän toimen tarkoituksena on tarjota kuvantamisen ja kuva-analyysin avulla kieltojärjestölle valmiudet tukea kohdennettuja ja analyyttisiä näytön selvittämistoimia sekä optimoida kieltojärjestön suunnittelu (resurssien jakaminen ja toimet) operaatioiden tehostamiseksi ja haavoittuvuuden vähentämiseksi.
            
               Toimi 2 – Annetaan kieltojärjestölle mahdollisuus suorittaa kuvantamisvalmiuksien avulla todentamistoimet täsmällisesti, tehokkaasti ja turvallisesti sekä antaa sopimusvaltioille tarvittavaa apua
            
            
               Tämän toimen tarkoituksena on tarvittaessa tarjota kieltosopimuksen sopimusvaltioiden esittämiä erilaisia selvityspyyntöjä (väitettyä käyttöä koskevat tapaukset, haastetarkastukset, teknistä apua koskevat vierailut jne.) varten kuvapalveluja sekä optimoida kieltojärjestön suunnittelu (resurssien jakaminen ja toimet) operaatioiden tehostamiseksi ja haavoittuvuuden vähentämiseksi.
            4.   Kesto
            
            Tämän hankkeen kautta rahoitetun toiminnan toteutuksen kokonaiskesto on arviolta 48 kuukautta.
            5.   Edunsaajat
            
            Hankkeen edunsaajia ovat kieltojärjestön teknisen sihteeristön henkilöstö ja ryhmät; sekä kieltosopimuksen sidosryhmät, mukaan lukien sopimusvaltiot.
            6.   EU:n näkyvyys
            
            Kieltojärjestö toteuttaa kaikki aiheelliset toimenpiteet asianmukaisen turvallisuusharkinnan ja saatavilla olevien hankkeen näkyvyyteen liittyvien ja viestintätoimien pohjalta tuodakseen julkisuudessa esiin, että tämän hankkeen on rahoittanut unioni.